ยูนิโคล่ตื่นโรงงานทาส
ยูนิโคล่สั่งลุยปรับสภาพแวดล้อมการทำงานของพนักงานในจีน หลังมีรายงานสภาพแวดล้อมแย่
16 ม.ค. 2558

ยูนิโคล่สั่งลุยปรับสภาพแวดล้อมการทำงานของพนักงานในจีน หลังมีรายงานสภาพแวดล้อมแย่
ฟาสต์ รีเทลลิ่ง ซึ่งเป็นบริษัทแม่ของยูนิโคล่ แบรนด์เสื้อผ้าชื่อดังของญี่ปุ่น ให้คำมั่นว่าจะกระตุ้นให้ซัพพลายเออร์ในจีนเร่งปรับปรุงสภาพแวดล้อมการทำงานของพนักงานโรงงาน หลังจากที่องค์กรนักเรียนนักศึกษาต่อต้านการละเมิดแรงงาน (เอสเอซีโอเอ็ม) กล่าวหาว่าโรงงานดังกล่าวมีสภาพแวดล้อมการทำงานที่ไม่ปลอดภัย และปฏิบัติกับพนักงานไม่เหมาะสม
ฟาสต์ รีเทลลิ่ง ออกโรงย้ำว่า ทางบริษัทเคารพกฎหมายสิทธิมนุษยชน และถือว่าการจัดสภาพแวดล้อมการทำงานที่เหมาะสมให้กับพนักงานนั้นเป็นสิ่งที่ต้องให้ความสำคัญเป็นอันดับแรกๆ โดยขณะนี้ บริษัทกำลังดำเนินการจัดการปัญหาดังกล่าวอย่างเร่งด่วน พร้อมให้สัญญาว่าจะมีความคืบหน้าให้เห็นภายใน 1 เดือน
ทั้งนี้ เอสเอซีโอเอ็ม เปิดเผยรายงานตำหนิยูนิโคล่ว่า จ้างผู้ผลิตสองแห่งในทางตอนใต้ของมณฑลกวางตุ้ง ประเทศจีน ซึ่งบังคับให้พนักงานทำงานนานกว่าเวลาที่กฎหมายแรงงานกำหนด อีกทั้งยังจ่ายค่าแรงต่ำกว่ามาตรฐาน และมีสภาพแวดล้อมการทำงานที่ไม่ปลอดภัย โดยมีขยะสกปรกเกลื่อนอยู่บนพื้นโรงงาน มีอุณหภูมิร้อนจัด และอากาศไม่ถ่ายเท
“พนักงานคนหนึ่งของโรงงาน ต้องทำงานถึง 14 ชม./วัน โดยรีดเสื้อ 600-700 ตัว แลกกับค่าแรงเพียง 0.29 หยวน (ราว 1.53 บาท) ต่อตัวเท่านั้น” รายงานระบุ
ฟาสต์ รีเทลลิ่ง กล่าวว่า ทางบริษัทได้สั่งให้โรงงานซัพพลายเออร์ลดชั่วโมงการทำงานลง ปรับปรุงสภาพแวดล้อมภายในโรงงาน และเปลี่ยนระบบการบริหารจัดการใหม่ รวมถึงให้ยกเลิกการลงโทษพนักงานและการปรับเงินเมื่อทำงานผิดพลาด อีกทั้งทางบริษัทจะติดต่อเจ้าพนักงานของจีนให้มาตรวจสอบคุณภาพอากาศภายในโรงงานทันที
ความเคลื่อนไหวดังกล่าวมีขึ้นหลังจากที่แบรนด์เสื้อผ้ายูนิโคล่ต้องการขยายกิจการอย่างรวดเร็วเพื่อแข่งขันกับแบรนด์ดังระดับโลกอย่าง ซาร่า เอช แอนด์ เอ็ม และแก๊ป